
      que vamos dizer, vicente?
    

  
    CRTICE ZA CASSIUSA CLAYA

  
    dobro si rekao, pas može izgledati

kao da će svakog trena progovoriti, ali svi znaju

da neće

trebalo ti je nekoliko sati i nešto alkohola da me pročitaš

zašto sam tako zadrta kad je u pitanju životinjsko

i nikad ne bih imala kućnog ljubimca

zašto se neću skinuti u najlonke

na nekom stepeništu

samo da ti učinim dobro

da možeš sljedećih par dana u miru tipkati

i ganjati ljude

već onim čime ih ganjaš

za stan režije i par cd-ova

nisam više sposobna ni za kakvo čudo (tišina

metastazira u rukama obgrljena koljena) nećeš me

naći na plakatu

očiju probodenih špenadlama

progutala sam

sve hladno oružje, eno ga u grlu

sanja medvjede (well, do you

punk?)

to kako pristaješ na moju tugu za koju svi drugi

misle da je zarazna, kako strpljivo puštaš

pjenu da se spusti i rolete

da sahrane farove

ne može ugasiti moje netaknute lijepe vene, njihovu

nečovječnu žudnju

za herojem, nekom prljavom špricom

  
    preko telefona zvučiš kao da si napipala kvržicu

(usta

puna snijega, tvoje prekooceanske

oči, ni smeđe

ni posve žute. razgovarat ćemo

kad dođem) najradije bih

zarila lice u jarmuschev rukav i grizla

štof, svela sve na gutanje umivanje disanje

i tako redom (postkoitalni

dim)

najradije bih se maknula

kupit ću ti usput

neku glupost, magnet za frižider ili novu

kapu za tuširanje (jednostavna si, možeš dotaknuti

baš ono što želiš dotaknuti)

vozeći se radim na žilavosti

stihova (najbolje pišem

kad sam gola, neispavana i gladna, a to nije sad, sad

ima svega): pljusak je

autogeni trening za siročiće. ili tako nekako.

curica u susjednom autu gnjavi staklo

babi koju je zalilo krevelji se radošću

gumenih bombona, crvenožute

flašice baby coca-cole. živa je još samo

plišana životinja na zadnjem sicu, ne znam više

čija. da sam bliže

pripalila bih joj cigaru. svi drugi na cesti misle

da putuju u cleveland

  
    danas je bolje, ustala sam u pet i otišla u dućan

po jogurt. i naranče

sve je u redu, mislim da mi samo fali

nekog voća (to

i previše

čitam bukowskog)

prekrasna žena u redu za blagajnu kupuje bijeli ronhil

kad bolje razmislim, pojma nemam

koje ti cigare pušiš (zvuči ljepše

nego cigareta, da nije tako

ne bi je stavljao u usta) vidim samo

one zube

i filter

kako se labavo klati između (sve je poezija

djevojčica što se igra dječaka jer su joj naškodili

kolači od blata i padobranac

na dalekovodu, sasušeni skorup

s božje brade) prija ti

zgaziti palcem i kažiprstom

u pepeljaru prizor koji volim

nasmijati se

reći: ne znam

žena odlazi niz pločnik prema teslinoj (tako lijepa

sigurno nema djecu) u mrak

što se ne zna spustiti bez da nešto zgnječi

starac iza

na traku stavlja četiri zelenkaste

svinjske nožice u foliji i bananu. ja bih

da me opet malo ozlijediš

  
    pijan u 4 ujutro pokušavaš se sjetiti što je ono
    muhamed ali rekao o imaginaciji
    krajičkom oka, čini ti se
    možeš uhvatiti izdjeljano truplo rijeke na putu
    prema savršenstvu, tu i tamo
    ispresijecano sjenom nebodera
    hoćeš da vjetar
    zapuše tako jako da se zanjišu
    i pomoćno nebo nad gradom i
    nevolja iznad
    zeleno se pivske boce
    presijava na parketu, skoro će svanuće
    poremetiti sklad između tankog zida
    o koji se upireš i nenametljive
    ravnine poda, digao bi se
    i ispružio na madrac, pokrio
    starim novinama da zaboraviš kako statistika
    kaže da bogati rađaju dječake a lijepi
    djevojčice, previše boli
    u trbuhu da bi se smijao, šutiš
    stopalom gurkaš fl ašu naprijed –
    nazad, prolivena se pjena
    kori na šajbi plastičnog autića
    po tratini uz parkiralište već crvene cigani  

  
    znala sam da nešto ne valja čim si dohvatio pečenu

riblju glavu i pojeo joj oko (netko bi trebao

popraviti ova moja prljava usta

tisuću puta mi je rekla

i otresla ruke

o pregaču

kao da sam malo brašna)

zašto ne mogu biti kao onaj čovjek (zaboravila

sam mu ime) koji slika

sto slika godišnje? što nije u redu sa mnom?

neki to zovu ozbiljna ekološka

katastrofa (a mrlja se širi

nema nijednog mjesta na kojem bih još

mogla biti sama) što ćemo si reći?

da je pretjerivanje noći

samo ružna metafora? (prijetnja prstom

patetici, neka mi se ne približava

inače

inače ništa)

auti ravnomjerno prolaze cestom kao da je noć

dječja željeznica iz božićnog filma o crvenom vojniku

koji će ti izbiti oko. nekad mi se čini

da su svi ti zvukovi snimljeni

na traku koju pušta

netko vrlo zaigran koga nitko

ne voli

  
    luda starica iz kneza ljudevita posavskog
    obukla je ispod veste crvenu dolčevitu. vidi se
    da će skoro božić. vrijeme se naglo kvari
    grad se preko noći okrenuo: nad ulicama obješeni
    mali svijetleći tumori
    napravila sam punđu
    štapićima, sad ne znam kako da se obučem
    sve izgleda namješteno
    (ruka kojom držim kišobran, način
    na koji gledam preko zebre) starica viče
    da mi je cijela torba mokra (nikada me nisi
    vidio u plavom, pa kako onda
    možeš znati?
    ne težim ja ničemu
    dobro, prsti su ti ukusni
    ali nisi me našao u svom ovom mesu
    a kako si i mogao, bio si pijan i bio je mrak
    a to je crta
    nakon koje prestaješ)
    odrezat ću kosu da se vide ramena
    to je još jedino osjetljivo mjesto
    navući zavjese
    i jesti sushi
    pretvarajući se da žvačem perec u ruci starice
    koja sjedi na ogradi i dalje nešto viče
    ali već sam prešla na drugu stranu  

  
    umjetnik je prislonio svoje pohabane vrtne grablje uza zid
    jedne zagrebačke galerije u zvonimirovoj
    u podrumu, netko drugi je
    oštrim predmetom u naslon stolice urezao
    : so long marianne
    (osobe su ostale kući
    uspavati fantazme, iz ruku
    ispustiti dijete)
    tako sam umorna
    gore u ćošku kraj uglate boce, cohen
    hoće da mu pružim dlan (svi
    pročitaju isto)
    oko očiju mi se skupilo one krvi
    što ju je umjetnikova žena brisala s posjetitelja
    ne vidim otipkati ni OK
    bilo bi dobro da konobar zavuče ruke
    pod šank, iz trbuha mi
    izvadi sve tvoje opuške
    i poeziju, moju
    sadomazo lopticu (svašta se može samo
    perući čaše; biti uspješan
    znači imati posao, dvoje djece i ne pisati
    ništa osim čestitki i nagradnih
    kupona – gotovo da kažem
    naglas, ali nisi tu
    to su samo neki španjolci za susjednim stolom slučajno
    zalutali u moju sobu)  

  
    na današnji dan cassius marcellus clay jr ušao je u matični ured

i promijenio ime (pazi

oštar pas!

pokrij me

da zaboravim

da ne vjerujem, popravi jastuk

da ne sanjam opet kako nemaš

od rođenja noge)

ne znam što bih ti još mogla reći o sebi, voljela bih

da mi na sprovodu armenci

sviraju duduk, da me

odvezeš vlakom i prospeš

tamo gdje si htio nositi

na ramenima

našu kćer (bolje da je zovemo ali

nego lorca) preko komada snijegom

pokrivene zemlje i tvorničkim dimnjacima straga

(ni dan-danas mi nisi

spržio taj film

svašta mi nisi)

žena s kojom živim kaže: jednom sam sanjala

kako hodam po zidu kinodvorane i kroz prozor

ulazim unutra, to je

moj maksimum

ja mislim da je ta žena strašno lijepa

svidjela bi ti se

  
    rumunjska sobarica usisavačem namješta sobu za seppuku
    radio je ugašen
    zamatam ranjenu ruku u maramicu noći
    puštam želtaju pjesmu na kost
    među tvojim rebrima, mjesec
    postaje komad
    kruha za noć
    za nokaut.
    o čemu da ti pričam, kako lako
    u hotelima otvaram bocu, kako sam popodne od vladimira
    kupila jedne staklene i jedne plastične naušnice
    kako sam se skoro odlučila i za one treće
    kako ne znam hoću li ih nositi
    nije važno
    ništa, postajem užasna
    dan je bio lijep i to je samo subjektivan doživljaj
    koji ti ne mogu bolje prenijeti
    nego ovako: gledaj, mravi cure
    uz prozorsku dasku prema vrećici
    s čipsom, odnose ga natrag u dvorište
    iz kojeg se čuje miješalica i glasan smijeh, jednostavno
    zdravlje
    (znaš, ono mjesto
    na kojem smo oduvijek htjeli probati, ti
    naftalinski kaput kakav je nosio tvoj pokojni otac a ja
    trulu vjenčanicu
    sad je kladionica)  

  
    bio je taj jedan trenutak na semaforu, vrlo opipljiv

prvi ovogodišnji snijeg neodoljivo je

podsjećao na scenu iz filma

u kojem glavna glumica preko lica uvijek

drži dlan (citiram

znači sada sam i ovdje)

bilo je crveno

čovjek s putnom torbom

okrenuo se da vidi ide li tramvaj

po očima mu se vidjelo da ispod

ne nosi ništa

tako me ti znaš gledati kad kažeš da sam lijepa, samozadovoljno

nagneš iz čaše kao da si mi nešto poklonio

ali nećeš da razmotam papir (i ne znaš

o kojem se filmu radi

jer sam ga izmislila)

čvrsto je stisnuo ručke

naježila sam se

sleđa se poznalo da umjesto kralježnice

nosi mitraljez.

čizme sam otresla pred vratima (čovjek je

potrčao i ušao u trinajsticu)

za večeru su bila pečena jaja, na prognozi

nije bilo ništa o tome

  
    sjedni i u miru popuši zadnju, budi dobar

nikakav bog, nikakve riječi što ga nadomještaju

nikakvo ništa

kosa s potiljka, tako je sad

ne silazi niz stepenice, mrak je

prljav

napravi mi meko kuhano jaje, dodaj sol

treba mi neka hrana

bez previše mirisa

učini da se ne pozna ništa osim susjedove mačke

koja se premišlja proći kraj nas

učinimo joj to (a zima se trgne pa uzme

svoje mlado među zube

nosi ga na drugu stranu kreveta)

gledaj kako mi dlanovi naglo postaju

nekako više opipljivi

nemam kud

jesmo li prešutjeli (na bedru

modri zagriz)

hoćemo li vidljivi dočekati svjetlo, nešto kao

dim u kojem pereš lice pa si čišći

nego što se predstavljaš

gutljaj kave, mekoća međunožja

ne misli o tome

idi već jednom, kako želiš.

ovdje dugo nema nikoga

  
    MJESTO NA KOJEM SE TO OD TEBE OČEKUJE

  
    šutjeti dok ti ne iskoče konjske žile po vratu i šakama
    spavati, izaći
    iz tramvaja punog ljudi koji bi si najradije pucali u glavu
    pokisnuti, pisati o onima
    koji ništa ne znače
    svima lagati (bijeli samuraj
    diže ruke i na križanju pušta promet
    u nečisti pupak
    s malo votke pri dnu.
    ako je bog mrtav tko je ovaj
    koji otvara prozor
    da izbaci grickalicom podsječene nokte na kolnik)
    hoćeš li me liječiti svojom čudotvornom
    svakodnevicom (šnita parizera
    dvije kriške kruha, nes
    od vanilije)
    hoćeš li me uzeti kao da kolješ kokoš (a ono nešto u tebi
    koje svima izgleda kao ništa poprima jasan
    oblik hranjenja) hoćeš li
    ugurati prljave prste u rupu
    na mome tijelu markerom
    označenu za uzimanje hostije, pretvarati se
    da baš tako treba
    pustiti zvijeri u kutove usana, lice mi zgužvati
    u dlanu kao vlažnu novčanicu, primijetiti kako je već
    jako hladno i negdje laje pas  

  
    napijemo se pa govorimo da smo postljudi
    zvuči kao da ćemo se kasnije
    jebati tako da prorade svi mali kućanski
    aparati u stanu
    i upale se svjetla, sama od sebe
    dobro da još postoji utjeha
    ne mogu ti ni reći koliko sam prestala voljeti
    ove znojne ljude
    njihov alkoholni plač
    kod kuće čeka cvijet da ga zalijem
    stoji na prozoru i subverzira
    moju neprestanu želju
    da crknem
    ako ga vidiš nemoj mu reći zbog čega mu je požutjelo
    lišće (istina je
    samo površinska rana)
    teško da još postoji živo biće toliko tolerantno
    za nemilosrdan način pokazivanja
    nježnosti, okreni glavu
    u stranu kad me ponovo
    vidiš, nemoj
    tražiti ono čega nema  

  
    noćas smo si moje ruke i ja čestitale novu godinu
    legle smo u snijeg ispred zgrade i ustima
    dočekivale svjetla
    najela sam se za sljedećih tristo dana
    ostatak ću se prehranjivati
    kad se ispod otopljenog
    ponovo pokažu beton
    i isprekidana linija za pretjecanje. hoćeš li me voditi
    da je prekrijem
    stenjanjem, kruhom?
    posuditi mi svoje štapiće. dam ti
    da dišeš
    odčepljuješ duhove beskućnika
    i vlažni madrac
    iz kolodvorske hale, tijelo ti se stisnulo
    tako da ga više stane
    u misao na obezglavljeni
    komad željeza za odlazak
    u parafrazirani spaghetti western
    hoćeš li mi pisati o noktima koje jedeš kao da su bomboni
    komadićima tamnog laka što se lijepe
    za zube, ljubičastom citatu umora
    na jeziku, kada poližeš
    tamo neku žudnjom oderanu kožu  

  
    otvorila sam novu bocu mlijeka i pijem ju
    čučeći na podu, u zadnje vrijeme
    postajem vidovita
    vidim te kako sjediš mršavih nogu rukom
    gurajući kurac prema dolje
    kažem si da to na mene
    djeluje nova soba – noću kad ustanem na wc
    dugo tapkam po zidu pokušavajući ne vizualizirati
    vrata, siluete
    iza stakla sljepoočnicama pune zdjelicu
    vriskom. svu energiju trošim
    na stvaranje tišine (zato
    toliko mlijeka) i odavde ću jednom
    žlicom iskopati put, samo
    kad padne mrak
    prvu sam viziju imala još davno zaronivši u kadu
    gledajući kosu kako se davi po površini
    jedva me izvukla (na velikim dubinama napuhnuti
    mjehurići dušika u krvi
    buše mozak, sjećanje mi je kvrgavo
    dekompresiram se
    muzikom) vidim
    neću ti roditi dijete i neće se
    zvati Kandahar
    nećemo joj davati iz tanjura  

  
    zaključana pijem iz slavine nad umivaonikom, mokrim
    u bide i forsiram pjesmu, sve
    svoje ružno. jednom sam puštala zmaja
    i ujeo ga je jablan
    s četvrtog kata su se nazirala
    crvenkasta krila svijena u gnijezdo
    za kaznu sam zdrobila jedno pjegavo jaje (ne mogu ih više
    živa vidjeti, slijepe ljepljive ptiće
    kako se legu iz tvojih košer zapešća) podmećeš
    daljinski u nikolin dlan
    pa žarulju
    na teslinu se spušta magla
    ti bi rekao, ganuće (u snu su ti kapci
    odjednom mesnati, nagledao si se
    svake milosti božje)
    novine kažu
    da je iz nečijeg dvorišta pobjegao vuk
    pokušavaju ga naći dva vidovnjaka
    vratila sam se iz Zone
    kao dječak, nosim
    tregerice i prugasti džemper, u mali džep
    taman stane kondom, tako da me možeš jebati
    u šupak, onda kad se prepadneš
    da bismo mogli zauvijek ovako  

  
    eno blatnjav nokat iskopao
    oko za savu
    odavde se sve vidi
    i kako teško pišem i kako gubim
    dane. opet onaj pogled –
    uzet ću se šakom tableta, bez čaše
    za oluju pod jezikom
    samo daj
    sikstinski je prst dovukao mrak
    za kralježnicu, na ugrijanim sjedištima
    vojnici od terakote
    šinama tove grad
    ne osjećam vitalne organe od ovoliko formalina
    vlastitog prisustva, svuda sam
    i na papiru i u lampi, kojoj sam, zaboga!
    progorjela sjenilo
    pa izgleda kao da viče na noć
    udobnije se voziti tramvajem (hrskavo
    iz očiju
    skriveno pod hidžab dlana)
    jednostavno tako, smračilo se
    tamnija sam nego što jesam, tamnija
    nego što me voliš  

  
    jesen se nahvatala s unutrašnje strane kože i odbija
    pripustiti stetoskop, zrnje, obrano mlijeko
    bilo što u svoju pregrijanu
    manu, na dnu
    kade već danima
    mi se ukazuju poštanske markice
    endemske ptice, državnici, pomorske bitke
    lijena sam za informacije, sve mi izgleda isto
    laži pretvaram u praznanje
    odlučujem ne slati za tobom ni pse
    ni gole žene
    tetoviranih butina
    grickalicom otkidam komadiće voska i igram se
    pedikure svjetla u prozoru, rozete će me
    poklopiti skupa s paucima i poljubit će me
    zid, mesija s billboarda
    hladnjačom u očima
    za reklamni spokoj  

  
    ptice su digle krila i ostavile nas onoj sporohodajućoj
    slutnji kakva dolazi
    od neispravnih semafora, dok ideš gradom
    i čini ti se da je sumrak spontano
    bogohuljenje
    zatvorenih očiju
    čuješ kako dižem suknju (oslobađam te
    od grijeha)
    nikada se nisi mogao orijentirati
    prema užasu kojim sam utišala komad vrata
    na prelasku u rame, znam
    ni tada nije izgledalo
    da sam gola žica
    ali drugi su vidjeli, moje su riječi
    pronašle sigurnije mjesto udaranja
    učinit će ti se
    da sam još uvijek tu, pod plahtom
    stenjem da me odvojiš od hotelskog zida
    zaspalom rukom, ali na nebu
    sitni
    crni srpovi, oblak
    samoubojica
    poodmaklo groblje  

  
    pokušavam pisati uz upaljen televizor (postoji nešto

jako lijepo u nepravilnostima

ove vrste) čovjek u zagasitom odijelu

otvara usta a iza leđa mu se nižu slike, mogla bi biti

neka katastrofa, isto tako

moglo bi biti i neko veselje

svejedno

izgubila sam daljinski a ne da mi se ustajati, uostalom

tako je bolje za poeziju, uvijek je dobro

ne napipati granicu između onoga što

želiš i onoga

što želiš izbjeći. onda se čini kao da si

nadišao (u tišini se jasno čuje

kako diše greška, puštam ruku

u sirovu noć

možda nešto sleti ili mi mahne susjed koji vozi

vespu ružne boje privezanu

uz rasvjetni stup. voljela bih da i mene

netko tako čeka dok ne napišem

o kineskinji koja sam kad okreneš glavu

sapetih stopala utiskujem zvijezde u mlado

neba, pa planinu

i, odjednom

sve se deformiralo) zvoni poštar

već je prvi

treba dovršiti rukopis

  
    (SAUDADE)

  
    odletjeti prvim avionom. ležati pod stropom crnim od komaraca. nagađati     da je
    u blizini
    neko jezero, ali ga ne tražiti. uopće ne izlaziti. moje sutra je
    opće mjesto smočeno indigom sa zidova
    o koje si uporno trljao obraze, trijebeći se
    od čežnje, sve samo da ti ne duplicira
    jagodice, krtu
    suhoću dodira
    neću da me gledaš takvu, izgrebanu
    krvavim noktima dore maar
    obješene pored lavaboa (možda je tukla
    šnicle možda je u strahu od muha
    pobjegla na plažu možda su joj se otvorile
    stigme kad je prestala biti muza nigdje ne piše)
    mama kaže da izgledam kao smrt
    kaže neka dođem k njima, bar nekad
    okolna su brda tako gumena
    tako precizno poplašena fermentiranim veseljem
    da se ne mogu zamisliti kako se smiješim
    u objektiv dok čovjek iza rukama
    radi pokret, kao
    skupite se svi.
    znaš i sam, uostalom, koliko toga ja ne mogu.
    ovo ću ti ostaviti u zdjelici, kad se kriomice
    dođeš napiti, da nađeš
    u mraku će izgledati kao pjesma  

  
    u djeziret el maghrebu neki je berber, brkajući onih šest arapskih a izgovorio
    k’lb i nije bilo jasno spominje li srce ili psa
    to što ni danas nema razglednice može značiti jedino
    da ti je pukla špica
    ili jednostavno
    nemaš više što za sublimirati
    zarobljen u trokut između atlantika, mediterana i sahare, prorezom kapaka
    vjenčavaš okrajke svjetlosti s nepreglednom plohom
    tišine, uhvaćene u crvotočinu obzora
    potpuno te razumijem
    za potrebe ove pjesme nazivam se travis
    kupujem mandarine na akciji, hodam uz rub ceste (prsti su mi žuti
    teško ću njima učiniti amen)
    razgovaram još samo s taksistima, malo niže
    suvaga, jedan mi je obećao
    pokloniti svoj autoradio, kao mantru
    za noć, kad sve one kore
    polagano venu na radijatoru
    i da bih te namirisala
    dovoljno je doseći prekidač
    i upaliti grijanje  

  
    sjediš kraj prozora i vidiš, ne pada kiša

sve što znaš

stane u jednu jedinu

negativnu definiciju – ovo ovdje nije

ono što si mislio da će biti, ali sveto

sveto preobraženje gospodnje tako radosno

masturbira u nebo nad preradovićevom

da ne mogu misliti sad o tom, gledam

brončanu dojku sestara baković

jesen je upeljala u zaprepaštena

dječja usta

pred praznom škrinjom za sladoled

zelenu od daha, još malo

i zima će nečujno

progristi prizor, kvragu

kakva je to čežnja

(mrtvorođeni trenutak)

nezarasla rana u libanonskom glasu (i fairuz je

mučila ista muzika)

ne može mi reći zašto

sve je ostalo neučinjeno

i zašto će tek neka druga, meni vrlo slična

ne znaš je, ponavljati

sjediš kraj prozora i vidiš, ne pada kiša

pa ipak

evo, žena

  
    netko je na prevertovoj pjesmi olovkom
    označio naglaske
    kao da ću recitirati
    a nedjelja je, kasno
    i tišinu treba poput čavla zabiti u zid
    da se bolje isplahne
    ono ispod
    odrezala sam nokte, glatko začešljala kosu
    oprala lice i tijelo, izbijelila kožu
    još i više
    odstranila sve između sebe i parketa
    u sigurnom kutu sobe
    tjeram utvare tvojih ruku, koje grle
    kao da su pričvršćene na konce
    i samo se što prije žele vratiti svome tijelu
    i čuje se pas, onaj isti koji je požderao ljubav
    ljubav sama
    kako laje
    a ja ležim čista i pribijena, neugrijanih dlanova
    na ušima
    i ne želim ni čuti  

  
    san se spušta kao siga, siv si i oglodan
    takvome ti ništa ne mogu uskratiti
    poći ćemo u slojevitu šumu ogrnuti se
    prespavati svjetlo
    vani je uvijek podne
    pucnjem ću srušiti žuto
    pustiti ga ranjenog da se odvuče u dno debla
    ne trebamo pribor, možemo i prstima
    koljena su ti koščata i dobro griju dlan
    ovako bih zauvijek mogla upravljati svojim životom
    nećemo se vezati, trava će obrijati cestu
    da ne posijedi kada je ugazimo
    vidi se po kretnjama, presvući ćeš riječi
    u primjerenije odijelo
    nastupiti na kiši
    boliš me unaprijed, spusti sjedalo
    tako mi te lakše pamtiti
    ruke su ti uzemljene
    tvoje usne utabane
    igračke umorne i raseljene  

  
    zagrli me da čujem kako su padale bombe po tvome gradu

trgale udove i ulice

češljale krvlju

prisjeti se zbog mene kako su mirisali

smrskani krovovi u sjeni velikih

krila

ja nikad nisam bila tako napuštena od života

kako si bio ti, glavom

zguranom među koljena

bez da priznaš.

sigurno nekom nedostaje ruka

nekome se više ne spava

vozi se s jedne na drugu stranu grada i dezinficira šav.

kako se zoveš kad si tamo

kako to izgleda

namjerno sakaćenje drveća u dvorištu

samo da ne podsjeća na hlad

kojim se gasilo

ljeto, potkošulje, pa onda

fatamorganu

u grozdovima smijeha

ljepoti koja se još nekad može vidjeti

slučajno kad zaspiš

rukom preko mojih rebara

  
    zašto si takav? pogledaj si oči, na koncu
    isto je voliš li me ili boluješ
    od angine pektoris (guliš jabuku, režeš je na sve
    sitnije komadiće
    glad je način na koji se skrivamo od riječi
    pod meso, samo odolijevamo
    ne sjećam se da su ti prsti ikad
    bili tako brzi, televizor bez tona
    spuštene rolete.
    susjedi su nužno zlo, gase svjetla
    neizlječivo zure u mrak.
    ona slika na kojoj imaš friedrichovo lice, zadnje
    što sam zapamtila o budućnosti)
    posjest ću svoga sina
    i dati mu oguljenu polovicu
    ravno iz šake
    reći ću mu da su vlakovi životinje kojima je teško
    ući u trag da je kiša ogoljeno
    tijelo nemira da smo svi mi
    zamišljeni kao kopije onog drugog
    s nekom greškom, neću plakati
    nekad podsjećam na tvoju ženu
    nekad ti se to i sviđa, na koncu
    isto je, pit ćemo
    i šutjeti
    neću pitati ništa  

  
    mislim na tebe dok golim rukama pokušavam ugušiti
    dan, razvratnu upornost oblaka
    nad armiranim skelama mrki dječaci
    love u dlan
    škilje da provjere dišem li
    zamišljam iskrenje pod noktima, guranje
    zapešća kroz kosu, miris
    polovice noći (pada snijeg
    ako pogledaš
    vrlo visoko i zavjesom
    prekriješ dno nebodera
    učinit će ti se da letimo gdje
    nema omče)
    vidim te u snu kako vučeš korak preko livade
    pune crvljive trave (nema
    alternativnih krajeva) srećemo se
    na rubu makove latice, ne pali svjetlo
    rađam
    trepćem, za kvaku je
    netko privezao ostatak svijeta, možeš ga čuti
    kako visi
    zakapaš smrskanu ljusku jajeta u biljke, zemljom
    ideš preko mojih leđa, kažeš
    ljepota je jestiva, neoprostiva
    smrt  

  
    uvijek neki tekst fali (poždere me dok napišem)

kasno noćas

stigla je ralica iščeprkati ga

paučjim nogama

iz velikog bijelog šuma koji je dijagnosticirala

riđokosa kardiologinja jeftinom

kemijskom. tinta je procurila

na stol. plavkasti zidovi bolnice

pustili su zvijer da se skrije

od osti.

žena koju poznajem kaže da lijepi ljudi

ne smrde jer su lijepi, zatim napikne gumenog ježa

na kažiprst i hrani psa

(neke prijatelje zovemo tako jer je jezik

jednostavno presiromašan)

poslije me pita zašto nosim periku

ne vidi da je to do izraza lica, ne do kose (svjetlo se

nagnulo nad smrtno

i nebo je napao virus zlatnim

šutom, iskočio je prozor i u njemu je pisalo

lottery winner

velikim masnim slovima) u zadnje vrijeme

često umjetno sniježi

sve završava isto

  
    DIGNI SLUŠALICU I POVJERUJ

  
    reci, što još hoćeš da napravim

umjesto tebe, pristavim džezvu za uskrsnuće

pokvarenog slova iz natpisa hotela, što je prestalo raditi

nešto prije šest, rastjeram

japanske turiste dok fotografiraju

eutanaziju svjetla u ravnodušnom komadu

plastike (tako bi svi

trebali umrijeti, uokvireni

zlatnim)

bezizražajno lijepim licem

čovjeka koji ne zna bolje podijeliti šutnju nego novinama

praviš se da ne vidiš potpunog stranca kako pritišće

glavu o moj trbuh, kose vlažne

od nečega što će se tek desiti, zajedno ćemo

pogriješiti stanicu, pospremiti

umor misli u konveksno zatišje

stvarnosti. sve sad mogu

neredom tijela, kao vlastito

maleno dijete: ugljenovi noći se kotrljaju, sjajni

ugljenovi u duplju dana, da te unakaze

toplinom. to je dobro

ili nije, ne mogu reći

već je 4 i ruke su mi plave od registratora

  
    krpu kojom sam do kasno prala
    pod ostavila sam preko noći na balkonu
    jutros je izgledala kao smrznuta utroba zatrudnjelog anđela
    nakostriješena mačka u stanu ispod
    prebila se na pola
    i mijauknula
    pišem da si kupim još malo vremena u vlastitom
    prisustvu, kažem joj
    (tako sam zla)
    gole grane pokazuju u svim smjerovima, ptice
    nije za vidjeti. samo neki golubovi
    bez vratova, na jednoj nozi, premeću
    crijep u srčane zaliske
    jutro kao ovo
    dešava se tako da djevojčice podignu dasku s klavira i odispod
    mrve kekse
    nekad sam i ja bila takva, danas mislim da ću
    poput onog čovjeka koji plače azulejose
    pa mu mailovi odzvanjaju šupljinom katedrale, skuhati sarmu
    za božić, pokucati
    i razdijeliti je susjedima, samo da nahranim
    čudovište samilosti
    i straha, u očima
    ili se to zove nekako drugačije  

  
    s neba nekontrolirano kapaju nasnimljene lutke
    (kiša će nas abolirati)
    čuvam strpljenje za pogrešno biran broj, u spavaćici
    kruh bez pekmeza
    miriši na usamljenu žličicu
    dođe mi
    da se poistovjetim
    s plavičastom svjetlošću, pozadinskim
    zračenjem iz stana onih kineza preko puta
    ili nečim slično neiskvarenim
    stop brzojavila bih ti se da znam gdje si stop
    po mraku se najbolje raspoznaju
    abortirane poruke stop
    na bazenu se danas utopio neki starac
    i sve su one lutke padale po njemu
    reci da to nije božja pravda
    ljepota skoro
    možda sam se i zaljubila  

  
    poncije pilat ulazi u billu i kupuje deterdžent i omekšivač
    za veš s mirisom jasmina (i na daljinu
    čuje vrištanje iz inkubatora u petrovoj)
    vruće mu je u najlonkama
    čeka semafor (poglasni
    le piaf iz slušalica)
    ima točno sedamstodevedeset kuna i dvadeset lipa
    u novčaniku a želi
    svašta
    otvori žvake, razmišlja o kleinovski
    plavom tunelu na kraju kojeg
    čeka žena bez ruku
    na prekriženim bedrima
    netko joj je dlijetom lupao po usnama
    pa su tako privlačne
    dvije starije gospođe na pločniku drže se za ruke i nešto si prisno
    povjeravaju, jedna kaže:
    volim bižuteriju koja izgleda.
    od kolportera uzme dnevni list (kada boli
    boli tako da oglušim)
    s desna ga skupi corsa, poncije gleda
    bijela i zelena zrnca po cesti, miris
    jasmina, kako je čisto, misli
    poncije, kako je
    sve čisto  

  
    prijatelji koje imam ponedjeljkom ne žive u ovom gradu
    ponedjeljkom netko kuca na vrata
    radi tv pretplate
    dođi da ti pokažem očnjake mraka iskešene uz prozor, cvijeće
    povenulo u sjene na zidu
    dođi onako
    pregladnjelo tih
    kakav si kad slažeš
    ostane samo miris kade, koš za smeće i rub
    umivaonika koji čvrsto
    stišćeš šakama
    zatječem se kako dodirujem žarulju
    jer je jedino što je toplo u sobi
    posuđenom rukom
    smirujem u sebi crne grančice
    gledam, mačak se tromo spušta niz oluk
    i pretvara u duha sa sjekirom
    smijemo se
    navučem zavjesu i stavim cavea
    inkasator broji sitniš, ima
    zelene oči i nikoga
    da mu na koži gasi čikove  

  
    ništa od svega ovog nije mi namijenjeno, ozbiljno

zar misliš preživjeti na hrpici

dječjeg smijeha s ćoška ili kapanju

pumpe za vodu

u staroj ulici koju sam došla posjetiti jer je dan

ionako nizašto

opet hoćeš da žmirim opet hoćeš da se pornografski

radujem, ranim jutrom kad obznane

da međunarodni letovi da fašizam mesa

da majka božja

nešto veće od nas bacilo je svoju zatrovanu

žilu kucavicu preko stvari

stavi dlan da osjetiš

ptičje u ljudima kako precizira

tugu za južnom laži

nikada mi ništa nije bilo tako suvišno kao ovo tvoje

dnevno gomilanje smisla

ovo tvoje prejedanje

mjestima kao načinom

samoozljeđivanja stranim tijelom u prolazu

odbijam gledati kako se smanjuješ

kako si tiši

i od crno-bijelih fotografija

usamljenog oblaka u obliku gljive

  
    lijena sam tražiti otvarač za konzerve (sjećaš se? when
    routine bites hard) došlo mi je reći
    kako uopće nisam gladna nego samo
    tražim način
    da ruke uljepšam nekom običnom radnjom
    isto je s riječima
    prvo na što pomislim kad ti pružim
    dlanove je tupi
    žilet
    to ne može biti dobro, toliko
    si ugađati.
    ono odbojno
    doba noći, ne želim
    uzrokovati još veće nevolje nenormalnom
    ljudskom željom za malo
    prisnosti
    dovoljno si kažnjen
    zato šake držim ispod suknje
    limenka na stolu nenačeta (vani kiši
    kao da netko uporno razbija telefonsku slušalicu
    o zid) mrak
    iz fotelje, neodređena
    vlaga svakodnevice
    o tome ti cijelo vrijeme pričam  

  
    i antonin artaud bi sakrio ruke, fenomenalna
    gluhoća srca
    ne gledaj van:
    veliki plavi šleper unija papira, bol
    koja to nije, sve se vidi
    kroz staklenu stjenku zida, radnik
    povlači spužvu, tone u sapunicu
    hoću znati čime je sunce
    razrovalo put u njegovim zjenicama do mjesta
    za tikove
    ako razumiješ
    voljela bih da me ne ispravljaš kad griješim:
    postoji utopija, texas
    nasilje nad obzorom, žito
    svečano pokršteno lijevo
    i desno
    postoji i ono drugo
    nekad se budim u dobar dan, zaspim
    pred ekranom
    sutradan tražim kosti po tijelu
    uzimam od sobe
    ono što se lako prlja
    sve neozlijeđeno  

  
    zakopala sam bowiea u unutrašnjem dvorištu zgrade
    u kartonskoj kutiji
    za cipele. jer poezija je trauma
    govora (nećemo
    o tom).
    preko sam nagrnula vlažnu zemlju i krpe
    snijega, netko bi pomislio
    da je to pas
    zatrpao kost, ali nije – iskešeni roy
    lichtenstein (slashing wrists!) rasuo je
    točkice da temperira grad
    crvene, žute i plave (crno i bijelo
    su crno i bijelo i ne treba im pridavati
    nikakvo drugo značenje)
    dječak iz susjedstva koji se u tom trenu zatekao (počeli su
    praznici) digao se na prste da vidi eksploziju
    u njušci aviona (bol je zapravo
    komplementarna znatiželji) taman
    da ga dohvati točka
    godinama poslije pitaju ga kako si
    kaže im dobro
    osim ovoga
    naše se sudbine ne isprepliću, nagnem se
    kroz prozor vidim ono mjesto dolje pulsira  

  
    razgovaraš s bogom kao da nagovaraš žalosno dijete

da uzme svoju igračku

i pođe za tobom

noć je podvojena ličnost na rubu grada

putuješ i putuješ i putuješ

i svjetla se uvijek iznova spuštaju na svijest

kao topli vosak

kad zaspi za vrijeme mise

masline u daljini grebu krajolik, tako se jako

želiš vratiti

tako snažno priviti uz prošlost (tvoja majka

ima čvorove

umjesto sjećanja, tvoj otac

ribe u glasu

nitko više ne može nadomjestiti onu glad

u podignutim rukama, nitko

zašiti gumb umjesto oka

na krpenoj lutki)

sjediš na stolici pred teškim morem

šetači te gledaju kao što si i ti nekad

gledao njih

s onu stranu kaveza

prodrmaš rešetke

dugo nema čuvara da posudu napuni vodom

  
    SOBA ZA SEPPUKU

  
    mogu ti reći da sam puno bolje nego ono
    kad sam pisala
    sada vozim bicikl kroz razrovane ulice
    i sva sam prašnjava
    stopala su mi kao u ciganke
    nikud neće stići
    ovih dana prišao mi je jedan
    i rekao da je sanjao
    kako vozi motor
    pao je ali ništa nije boljelo
    tako sam ga zavoljela
    bacila sam fl astere u zahod
    i voda ih je zagutila za štakore i rijeke
    ne dižem se više, ni poštarima
    ni inkasatorima ni spasiteljima duše
    neka zvone
    boga sam zatvorila u kutiju, doručkujem ga
    svako jutro u žitaricama
    zato mi je ovako  

  
    imaš težina na srcetu, kaže mi neki dan ciganka na izlazu
    iz dm-a u oktogonu (nešto tako konačno
    kao što su izokrenute žbice kišobrana
    konstrukcija boli, tako čvrsta
    da se čini kako se nikad neće raščiniti)
    povratak je nemoguć, padne malo kiše
    pa svejedno se riječi promoče do kosti
    balončići od sapunice glasa
    što se dižu
    i sve je teže promijeniti
    retoriku, pogotovo nedjeljom popodne
    ručak je gotov, a nitko nije došao
    razbiti par tanjura, umrljati zid
    hranom, prosuti po parketu
    sol i papar, gole šnite kruha, jednostavnim
    pokretom dlana, svim prstima
    povući stolnjak
    biti živina.
    nitko nije došao, povratka nema i nema
    se tu više što za reći.
    samo u sudoperu prljavo suđe  

  
    sjedim na prozoru i gledam u daljinu, ništa kompliciranije
    od toga
    što se čudiš
    imam i ja svoje trenutke
    danima već loše ispadam na slikama
    objektivi su takvo čudo od slutnje
    pokvarit ćeš želudac ako ti se pošaljem
    a more se pjeni
    paše mi biti izlizana, cijela sam
    danas takva, nemam ti što pametno reći
    u slušalicu, osim možda malo dahtati
    ne vidim kako bismo bolje mogli potrošiti impulse
    lo que eres me distrae de lo que dices
    sve košta, daljina ne raspiruje
    a more se pjeni
    i tako dalje  

  
    razmišljam nekad čime se bavi biljeterka u tuškancu

nekad mislim da adaptira mishimu

za scenu, nekad

da u staračkom domu mjeri tlak i starce

hrani pire krumpirom

nekad nemam dovoljno mašte ni za što

vidim je iza stakla

kako trga karte

često dolazim ovdje, češće

sama nego s nekim (lakše mi je misliti

da ljudi ne vole film nego da

ne vole mene) ugase se

svjetla i zaboravim

da je vani, par metara dalje od izlaza

klizište, i još malo dalje

žalosni štand s kokicama (jedino ih n.

još kupuje

ni nju dugo nisam vidjela)

kratko se tresu zavjese dok ulaze

oni koji su zakasnili, onda se smirim

u dnu gledališta

čekam da kinooperater nešto poduzme

  
    vrata uvijek otvorena, crni kvadratić neprepoznavanja
    na licu. osjećaš se tako
    prostodušno, možda bi i mogao pogoditi
    traženi pojam, ali uvijek nedostaje neko slovo
    i opet, zašto?
    najlakše se uvjeriti da si sve to pročitao u novinama
    kroz osušene grliće jagodica gledaš
    na dno prstiju
    trebalo bi sastrugati talog, zatamniti priču
    (pa i b. je preživio na staroj slavi
    sve je odnekud prepisano)
    tražim pjesmu kao što se traže čiste gaćice
    u hrpi neispeglanog
    na koncu, higijena je bitna
    u intimne se dijelove
    ubrajaju i oči.
    na okomito 6 netko se ištekano smije
    svemir je beskonačni stereo i ne može se iskrasti
    na vršcima tišine  

  
    roje se dani, inficirano stado koje goniš
    pred sobom kao zadovoljštinu
    ne dugujem ti više ništa, dobio si i noć s oštricom
    jutra i podne zabezeknuto mrakom
    ne misliš valjda da sam nešto sačuvala za sebe
    svašta
    dugo bismo sada mogli šutjeti nad onim što se potrošilo
    a što nikad nismo imali, nagrnuti humak
    od izokrenutog zoca
    ne oskvrnuti se riječima
    malo slobode izmjeriti žlicom
    otopiti u čaši vode
    kao lijek
    inače ne bismo mogli ništa  

  
    jednog dana kad budemo samo mrlje na fasadi, dosadne mušice
    jer nas ne mimoiđe šleper, mene uhvaćenu u mreži
    pokrajnjih uličica
    posljednjih utočišta
    a tebe dok držiš volan kao da držiš kornet
    i po prstima ti se cijedi
    rastopljena cesta
    (mislim, cronenberg
    mislim, morrissey)
    znaš da znam da znaš što sada mislim
    i koliko se bojim, ne uvijek
    samo u onom kratkom trenu hrđe
    krvi, svega
    i znam da ne znaš kako osjećam
    da si uzaludno došao
    baš ovdje, baš sada
    preorati
    ogromno prešućeno moga straha
    svojim slatkim prstima
    koje gledam lizati  

  
    puše vjetar i nosi stolnjake, hladno mi je rukama
    (netko s tv-a rekao je da će zatopliti
    netko je opet slagao)
    kad se javiš, pošalješ onaj čudan smiješak koji nitko
    ne koristi, nešto
    svoje vlastito
    ne znaš da razumijem
    konobar je ukrutio lice u izraz za nove goste
    nije više ovdje, treba brzo piti
    brzo otići
    treba brzo sve zaboraviti
    treba kako sam ti obećala, ići
    slijep
    pipajući
    žuto treperavo svjetlo
    na pješačkom prijelazu
    ima već dugo
    stavljam si protezu na oči  

  
    lako mi je biti lošija, ne staviti prst

na mrljicu u tvome licu

pustiti je

da se raširi i, uopće

zauzme sve što ti jesi

tako da kad sjednemo

jednom na klupu

osluškujući metasekvoju (uz zapadni

rub botaničkog

vrta, polje 45)

njezino visoko neutješno

kako hrani

noć kroz pupkovinu

poslušno svojoj okrutnosti

pružim ruku

i zagrlim tamu, to veliko polovno

koje obavija svjetlo

  
    Antonija Novaković

